પુસ્તકોના પ્રકાશકો શાણા છે અને પુસ્તકોના વાચકો ભાગ્યશાળી છે કે પુસ્તકોના પ્રકાશકો ઈ-બુક મારફત જગતના સાહિત્યની ઉત્તમ કૃતિઓ એમના હાથમાં મૂકે છે. અત્યારની ઈ-બુકની કામગીરી જોતાં એમ લાગે છે કે ઈ-બુકનું વાંચન એક સામૂહિક અનુભૂતિ બનશે. એમાં તમે તમારા મિત્રો, સ્વજનો સાથે તમે વાંચેલી વાર્તા, કવિતા, નાટક, ઈતિહાસ, ભૂગોળ કે વિજ્ઞાનની વાતોની આપ-લે કરી શકો. એમને ગમેલું તેઓ તમને મોકલે અને તમને ગમેલું તમે એમને મોકલો. જ્ઞાન અને આનંદનો કેટલો સુંદર વિનિમય. ઑક્સફૉર્ડ યુનિવર્સિટી પ્રેસના ઉપપ્રમુખ કહે છે કે ઈ-બુક અને ઈ-રીડરનો ઉપયોગ વધી રહ્યો છે ત્યારે પ્રશ્ન એની કિંમતનો નથી. જે પ્રશ્ન છે તે એના વિતરણનો છે. આ ઉપકરણોનું વિતરણ કરતા બુકસ્ટોર્સ આ વિતરણનું સંચાલન કેવી રીતે કરશે તેનો છે. અને એ પ્રશ્નના ઉકેલ પર આધાર રાખે છે આ ઉપકરણોની સફળતા અને નિષ્ફળતા.